নিম্ন আদালত থেকে জামিন লাভের পর নতুন করে মিথ্যা মামলা দিয়ে জামায়াতে ইসলামীর রাজশাহী মহানগরীর সেক্রেটারি আবুল কালাম আজাদকে গুরুতর অসুস্থ অবস্থায় আবারো আটক করার অমানবিক ঘটনার তীব্র নিন্দা ও প্রতিবাদ জানিয়ে জামায়াতে ইসলামীর ভারপ্রাপ্ত সেক্রেটারি জেনারেল এটিএম আজহারুল ইসলাম গতকাল শুক্রবার বিবৃতি দিয়েছেন।  বিবৃতিতে তিনি বলেন,  জামায়াতে ইসলামীর রাজশাহী মহানগরীর সেক্রেটারি আবুল কালাম আজাদকে ২০১০ সালের ১৭ ফেব্রুয়ারি মিথ্যা মামলা দিয়ে গ্রেফতার করা হয়। তিনি ১৬ মাস ধরে বিনা বিচারে জেলখানায় বন্দি আছেন। আদালত থেকে তিনি ৬ বার জামিন পেয়েছেন। কিন্তু যতবারই জামিন পেয়েছেন ততবারই নতুনভাবে মিথ্যা মামলা দিয়ে তাকে আটকিয়ে রাখা হয়েছে। সর্বশেষ তিনি গুরুতর অসুস্থ অবস্থায় হাসপাতালে ভর্তি ছিলেন। গত ১৪ জুন নিম্ন আদালত তার এবং তার স্ত্রীর গুরুতর অসুস্থতা বিবেচনা করে জামিন মঞ্জুর করেন। কিন্তু তিনি জেলখানা থেকে মুক্তি পাবার মুহূর্তে তার বিরুদ্ধে নতুন করে  মিথ্যা মামলা দিয়ে আবার আটকিয়ে রাখা হয়েছে।   তিনি বলেন, ১৬ মাস ধরে একজন অসুস্থ ব্যক্তি বিনা বিচারে জেলখানায় অমানবিকভাবে বন্দি আছেন। জামিন লাভ করার পরও তার বিরুদ্ধে আবারো নতুন করে মিথ্যা মামলা দায়ের করা কতটা অমানবিক তা বুঝতে কষ্ট হবার কথা নয়। এ ঘটনা মানবাধিকারের গুরুতর লঙ্ঘন। তিনি আরো বলেন, সরকারের এ ধরনের ন্যক্কারজনক ভূমিকা আমাদেরকে হতবাক করেছে। সরকার পুলিশকে নির্দেশ দিয়ে নতুন করে মিথ্যা মামলা দায়ের করিয়েছে। পুলিশ প্রজাতন্ত্রের কর্মচারী। কোন দলের লাঠিয়াল বাহিনী নয় এবং কোন দলই  চিরদিন ক্ষমতায় থাকবে না। সরকার ও পুলিশের এহেন আচরণের তিনি তীব্র নিন্দা জানান এবং দেশী-বিদেশী মানবাধিকার সংস্থাগুলোকে সরকারের এহেন অমানবিক এবং মানবতাবিরোধী আচরণের বিরুদ্ধে সোচ্চার হওয়ার জন্য উদাত্ত আহবান জানান। তিনি পুনরায় সরকারের নিকট দাবি জানান অসুস্থ আবুল কালাম আজাদকে অবিলম্বে মুক্তি দিন। অন্যথায় এর দায়-দায়িত্ব সরকারকেই বহন করতে হবে।